erhwenkuo/poetry-chinese-zhtw huggingface dataset:
過澗歇
作者：晁補之（宋）

歸去。奈故人、尚作青眼相期，未許明時歸去。放懷處。買得東皋數畝，靜愛園林趣。任過客、剝啄相呼晝扃戶。堪笑兒童事業，華顛向誰語。草塘人悄，圓荷過微雨。都付邯鄲，一枕清風，好夢初覺，砌下槐影方停午。
黃鶯兒
作者：晁補之（宋）

南園佳枝偏宜暑。兩兩三三修篁，新篁新出初齊，猗猗過簷侵戶。聽亂颭芰荷風，細灑梧桐雨。午餘簾影參差，遠林蟬聲，幽夢殘處。凝佇。既往盡成空，暫遇何曾住。算人間事、豈足追思，依依夢中情緒。觀數點茗浮花，一縷香縈炷。怪來人道陶潛，作得羲皇侶。
訊息・永遇樂
作者：晁補之（宋）

紅日葵開，映牆遮牖，小齋端午。杯展荷金，簪抽筍玉，幽事還數。綠窗纖手，朱奩輕縷。爭鬥彩絲艾虎。想沈江怨魄歸來，空惆悵、對菰黍。朱顏老去，清風好在，未減佳辰歡聚。趣蠟酒深斟，菖葅細糝，圍坐從兒女。還同子美，江村長夏，閒對燕飛鷗舞。算何須、楚王雄風，方消畏暑。
梁州令疊韻・梁州令
作者：晁補之（宋）

田野閒來慣。睡起初驚曉燕。樵青走掛小簾鉤，南園昨夜，細雨紅芳遍。平蕪一帶煙光淺。過盡南歸雁。俱遠。憑闌送目空腸斷。好景難常佔。過眼韶華如箭。莫教鶗鴂送韶華，多情楊柳，為把長條絆。清尊滿酌誰為伴。花下提壺勸。何妨醉臥花底，愁容不上春風面。
酒泉子
作者：晁補之（宋）

萱草戎葵，松菊堂深猶畏暑，晚雲催雨靄簾櫳。滿樓風。池蓮翻倒小蓮紅。看掃鑑、天清似水，一輪明月卻當空。畫欄中。
歸田樂
作者：晁補之（宋）

春又去，似別佳人幽恨積。閒庭院，翠陰滿，添晝寂。一枝梅最好，至今憶。正夢斷，爐煙嫋，參差疏簾隔。為何事、年年春恨，問花應會得。
訴衷情
作者：晁補之（宋）

東城南陌路歧斜。芳草遍藏遮。黃鸝自是來晚，莫恨海棠花。驚雪絮，滿天涯。送春賒。問春莫是，憶著東君，自去還家。
金鳳鉤
作者：晁補之（宋）

春辭我向何處。怪草草、夜來風雨。一簪華髮，少歡饒恨，無計殢春且住。春回常恨尋無路。試向我、小園徐步。一闌紅藥，倚風含露。春自未曾歸去。
金鳳鉤
作者：晁補之（宋）

雪消閒步花畔。試屈指、早春將半。櫻桃枝上最先到，卻恨小梅芳淺。忽驚拂水雙來燕。暗自憶、故人猶遠。一分風雨佔春愁，一來又對花腸斷。
生查子
作者：晁補之（宋）

永日向人妍，百合忘憂草。午枕夢初回，遠柳蟬聲杳。蘚井出冰泉，洗瀹煩襟了。卻掛小簾鉤，一縷爐煙嫋。
行香子
作者：晁補之（宋）

前歲栽桃，今歲成蹊。更黃鸝、久住相知。微行清露，細履斜暉。對林中侶，閒中我，醉中誰。何妨到老，常閒常醉，任功名、生事俱非。衰顏難強，拙語多遲。但酒同行，月同坐，影同嬉。
訴衷情
作者：晁補之（宋）

小園過午，便覺涼生翠柏。戎葵閒出牆紅，萱草靜依徑綠。還是去年，浮瓜沈李，追涼故繞池邊竹。小筵促。忽憶楊梅正熟。下山南畔，畫舸笙歌逐。愁凝目。使君彩筆，佳人錦字，斷絃怎續。盡日欄干曲。
木蘭花・玉樓春
作者：晁補之（宋）

小樓新創堪臨遠。一帶寒山都入眼。人間應未覺春歸，樓上已先變柳眼。風威自與微陽戰。雪意不遮殘臘換。少須文棟燕雙回，來看東城花一片。
行香子
作者：晁補之（宋）

歸鳥翩翩，樓上黃昏。黯天氣、殘照餘痕。曲闌干裡，有個愁人。向不言中，千載事，一年春。春來似客，春歸如雲。付樓前、行路雙輪。傾江變酒，舉斛為尊。斷浮生外，愁千丈，不關身。
阮郎歸
作者：晁補之（宋）

小樓獨上暮鍾時。紅霞樓外飛。煙中遠鳥一雙歸。城門燈火微。橫短吹，傍危梯。冰輪湧海遲。天涯幽恨有誰知。涼風時動衣。
引駕行
作者：晁補之（宋）

梅梢瓊綻，東君次第開桃李。痛年年、好風景，無事對花垂淚。園裡。舊賞處、幽葩柔條，一一動芳意。恨心事。春來間阻，憶年時、把羅袂。雅戲。櫻桃紅顆，為插邊明麗。又漸是。櫻桃嘗新，忍把舊遊重記。何意。便雲收雨歇，瓶沈簪折兩無計。謾追悔。憑誰向說，只厭厭地。
碧牡丹
作者：晁補之（宋）

漸老閒情減。春山事、撩心眼。似血桃花，似雪梨花相間。望極雅川，陽焰迷歸雁。徵鞍方長坂。正魂亂。舊事如雲散。良遊盛年俱換。罷說功名，但覺青山歸晚。記插宮花，扶醉蓬萊殿。如今霜塵滿。
江神子・江城子
作者：晁補之（宋）

雙鴛池沼水融融。桂堂東。又春風。今日看花，花勝去年紅。把酒問花花不語，攜手處，遍芳叢。留春且住莫匆匆。秉金籠。夜寒濃。沈醉插花，走馬月明中。待得醒時君不見，不隨水，即隨風。
好事近
作者：晁補之（宋）

風雨過中秋，愁對畫簾銀燭。那更氣遲節晚，負重陽金菊。月期花信尚參差。功名更難卜。何事四時俱好，□一杯一曲。
洞仙歌
作者：晁補之（宋）

花恨月惱。更夏有涼風，冬軒雪皎。閒事不關心，算四時皆好。從來又說，春臺登覽，人意多同，常是惜、春過了。須痛飲，莫放歡情草草。年少。尚憶瑤階，得雋尋芳，驂驔東城，適見垂鞭，酕醄南陌，又逢低帽。鶯花蕩眼，功名滿意，無限嬉遊，榮華事、如夢杳。傷富貴浮雲，曾縈懷抱。為春醉倒。願花更好。春休老。開口笑。佔醉鄉、莫教人到。
洞仙歌
作者：晁補之（宋）

當時我醉，美人顏色，如花堪悅。今日美人去，恨天涯離別。青樓朱箔，嬋娟蟾桂，三五初圓，傷二八、還又缺。空佇立，一望一見心絕。心絕。頓成淒涼，千里音塵，一夢歡娛，推枕驚巫山遠，灑淚對湘江闊。美人不見，愁人看花，心亂含愁，奏綠綺、弦清切。何處有知音，此恨難說。怨歌未闋。恐暮雨收、行雲歇。窗梅發。乍似睹、芳容冰潔。
水龍吟
作者：晁補之（宋）

問春何苦匆匆，帶風伴雨如馳驟。幽葩細萼，小園低檻，壅培未就。吹盡繁紅，佔春長久，不如垂柳。算春常不老，人愁春老，愁只是、人間有。春恨十常八九。忍輕辜、芳醪經口。那知自是，桃花結子，不因春瘦。世上功名，老來風味，春歸時候。縱樽前痛飲，狂歌似舊，情難依舊。
洞仙歌
作者：晁補之（宋）

裙芳老盡，海棠花時候。雨過寒輕好清晝。最妖饒一段，全是初開，雲鬟小，塗粉施朱未就。全開還自好，駘蕩春餘，百樣宮羅鬥繁繡。縱無語也，心應恨我來遲，恰柳絮、將春歸後。醉猶倚柔柯，怯黃昏，這一點愁，須共花同瘦。
洞仙歌
作者：晁補之（宋）

年年青眼。為江梅腸斷。一句新詩思無限。向碧瓊枝上，白玉葩中、春猶淺。一點龍香清遠。誰拋傾國豔。昨夜前村，都恐東皇未曾見。正倚牆紅杏，芳意濃時，驚千片。何許飄零仙館。待冰雪叢中看奇姿，乍一笑能回，上林冬暖。
行香子
作者：晁補之（宋）

雪裡清香，月下疏枝。更無花、比並瓊姿。一年一見，千繞千回。向未開時，愁花放，恐花飛。芳樽移就，幽葩折取，似玉人，攜手同歸。楊州應記，東閣逢時。恨劉郎誤，題詩句，怨桃溪。
鹽角兒
作者：晁補之（宋）

開時似雪。謝時似雪。花中奇絕。香非在蕊，香非在萼，骨中香徹。佔溪風，留溪月。堪羞損、山桃如血。直饒更、疏疏淡淡，終有一般情別。
清平樂
作者：晁補之（宋）

黃花過也。月酒何曾把。寒蝶多情愛瀟灑。晴日雙雙飛下。沈吟獨倚朱闌。採芳貽向□邊。枕上醉排金靨，幽香付與誰憐。
江神子・江城子
作者：晁補之（宋）

去年初見早梅芳。一春忙。短紅牆。馬上不禁、花惱只顛狂。蘇晉長齋猶好事，時喚我，舉離觴。今年春事更茫茫。淺宮妝。斷人腸。一點多情、天賜骨中香。賴有飛鳧賢令尹，同我過，小橫塘。
望海潮
作者：晁補之（宋）

人間花老，天涯春去，揚州別是風光。紅藥萬株，佳名千種，天然浩態狂香。尊貴御衣黃。未便教西洛，獨佔花王。困倚東風，漢宮誰敢鬥新妝。年年高會維陽。看家誇絕豔，人詫奇芳。結蕊當屏，聯葩就幄，紅遮綠繞華堂。花面映交相。更秉菅觀洧，幽意難忘。罷酒風亭，夢魂驚恐在仙鄉。
夜合花
作者：晁補之（宋）

百紫千紅，佔春多少，共推絕世花王。西都萬家俱好，不為姚黃。謾腸斷巫陽。對沈香、亭北新妝。記清平調，詞成進了，一夢仙鄉。天葩秀出無雙。倚朝暉，半如酣酒成狂。無言自有，檀心一點偷芳。念往事情傷。又新豔、曾說滁陽。縱歸來晚，君王殿後，別是風光。
下水船
作者：晁補之（宋）

百紫千紅翠。唯有瓊花特異。便是當年，唐昌觀中玉蕊。尚記得、月裡仙人來賞，明日喧傳都市。甚時又，分與揚州本，一朵冰姿難比。曾向無雙亭邊，半酣獨倚。似夢覺，曉出瑤臺十里。猶憶飛瓊標緻。
浣溪沙
作者：晁補之（宋）

雨過園亭綠暗時。櫻桃紅顆壓枝低。綠兼紅好眼中迷。荔子天教生處遠，風流一種阿誰知。最紅深處有黃鸝。
萬年歡
作者：晁補之（宋）

心憶春歸，似佳人未來，香徑無跡。雪裡江梅，因甚早知訊息。百卉芳心正寂。夜不寐、幽姿脈脈。圖清曉、先作宮妝，似防人見偷得。真香媚情動魄。算當時壽陽，無此標格。應寄揚州，何郎舊曾相識。花似何郎鬢白。恐花笑、逢花羞摘。那堪羌管驚心。也隨繁杏拋擲。
感皇恩
作者：晁補之（宋）

常歲海棠時，偷閒須到。多病尋芳懶春老。偶來恰值，半謝妖繞猶好。便呼詩酒伴，同傾倒。繁枝高蔭，疏枝低繞。花底杯盤花影照。多情一片，恨我歸來不早。斷腸鋪碎錦，門前道。
洞仙歌
作者：晁補之（宋）

今春閏好。怪重陽菊早。滿檻煌煌看霜曉。喚金錢翠雨，不稱標容，瀟灑意、陶潛詩中能道。不應誇絕豔，曾妒春華，因甚東君意不到。又似鎖，三千漢女，偏教明妃、怨西風邊草。也何必、牛山苦沾衣，算只好龍山，醉狂吹帽。
喜朝天・踏莎行
作者：晁補之（宋）

眾芳殘。海棠正輕盈，綠鬢朱顏。碎錦繁繡，更柔柯映碧，纖搊勻殷。誰與將紅間白，採熏籠、仙衣覆斑斕。如有意、濃妝淡抹，斜倚闌干。夭饒向晚春後，慣困欹晴景，愁怕朝寒。縱有狂雨，便離披損，不奈幽閒。素李來禽總俗，謾遮映、終羞格疏頑。誰採顧，斜風教舞，月下庭間。
生查子
作者：晁補之（宋）

青帝曉來風，偏傍梅梢緊。未放玉肌開，已覺龍香噴。此意比佳人，爭奈非朱粉。惟有許飛瓊，風味依稀近。
少年遊
作者：晁補之（宋）

廬山瑤草四時春。煙鎖上宮門。記得南遊，偶尋飛澗，一洗庾公塵。香爐高詠君家事，文采近前人。它日騎鯨，尚憐迷路，與問眾仙真。
少年遊
作者：晁補之（宋）

如今田野謾拋春。紅雨掩衡門。懶讀詩書，欠伸扶杖，几案任生塵。縱教便向東山老，誰知是個中人。莫怪年來，倦尋城市，嫌我性情真。
滿江紅
作者：晁補之（宋）

華鬢春風，長歌罷、傷今感昨。春正好、瑤墀已嘆，侍臣冥寞。牙帳塵昏餘劍戟，翠帷月冷虛絃索。記往歲、龍坂誤曾登，今飄泊。賢人命，從來薄。流水意，知誰託。繞南枝身似，未眠飛鵲。射虎山邊尋舊跡，騎鯨海上追前約。便江湖、與世永相忘，還堪樂。
離亭宴
作者：晁補之（宋）

丹府黃香堪笑。章臺墜鞭年少。細雨春風花落處，醉裡中人傳詔。卻上五湖船，悲歌楚狂同調。青草荊江波渺。香爐紫霄簪小。人去江山長依舊，幼婦空傳辭妙。灑淚作招魂，楓林子規啼曉。
千秋歲
作者：晁補之（宋）

江頭苑外。常記同朝退。飛騎軋，鳴珂碎。齊嘔雲繞扇，趙舞風迴帶。嚴鼓斷，杯盤藉草猶相對。灑涕誰能會。醉臥藤陰蓋。人已去，詞空在。兔園高宴悄，虎觀英遊改。重感慨，驚濤自卷珠瀋海。
迷神引
作者：晁補之（宋）

黯黯青山紅日暮。浩浩大江東注。餘霞散綺，向煙波路。使人愁，長安遠，在何處。幾點漁燈小，迷近塢。一片客帆低，傍前浦。暗想平生，自悔儒冠誤。覺阮途窮，歸心阻。斷魂素月，一千里、傷平楚。怪竹枝歌，聲聲怨，為誰苦。猿鳥一時啼，驚島嶼。燭暗不成眠，聽津鼓。
滿江紅
作者：晁補之（宋）

莫話南征，船頭轉、三千餘裡。未嘆此、浮生飄蕩，但傷佳會。滿眼青山芳草外，半篙碧水斜陽裡。問此中、何處芰荷深，漁人指。清時事，羈遊意。盡付與，狂歌醉。有多才南阮，自為知己。不似朱公江海去，未成陶令田園計。便楚鄉、風景勝吾鄉，何人對。
古陽關・陽關引
作者：晁補之（宋）

暮草蛩吟噎。暗柳螢飛滅。空庭雨過，西風緊，飄黃葉。卷書帷寂靜，對此傷離別。重感嘆、中秋數日又圓月。沙觜檣杆上，淮水闊。有飛鳧客，詞珠玉，氣冰雪。且莫教皓月，照影驚華髮。問幾時、清尊夜景共佳節。
玉蝴蝶
作者：晁補之（宋）

暗憶少年豪氣，爛南國、蓬島風光。醉倚吳王宮殿，不解悲涼。舞猶慵、小腰似柳，歌尚怯、嬌語如簧。好林塘。玳筵留住，彩舫攜將。清狂。揚州一夢，中山千日，名利都忘。細數從前，眼中歡事盡成傷。去船迷，亂花流水，遺佩悄、寒草空江。黯愁腸。暮雲吟斷，青鬢成霜。
安公子
作者：晁補之（宋）

柳老荷花盡。夜來霜落平湖淨。徵雁橫天鷗舞亂，魚遊清鏡。又還是、當年我向江南興。移畫船、深渚蒹葭映。對半篙碧水，滿眼青山魂凝。一番傷華鬢。放歌狂飲猶堪逞。水驛孤帆明夜事，此歡重省。夢迴處、詩塘春草愁難整。官情與、歸期終朝競。記它年相訪，認取斜川三逕。
惜分飛
作者：晁補之（宋）

山水光中清無暑。是我消魂別處。只有多情雨。會人深意留人住。不見梅花來已暮。未見荷花又去。圖畫他年覰。斷腸千古苕溪路。
惜分飛
作者：晁補之（宋）

消暑樓前雙溪市。盡住水晶宮裡。人共荷花麗。更無一點塵埃氣。不會史君匆匆至。又作匆匆去計。誰解連紅袂。大家都把蘭舟系。
離亭宴
作者：晁補之（宋）

憶向吳興假守。雙溪四垂高柳。儀鳳橋邊蘭舟過，映水雕甍華牖。燭下小紅妝，爭看史君歸後。攜手鬆亭難又。題詩水軒依舊。多少綠荷相倚恨，背立西風回首。悵望採蓮人，煙波萬重吳岫。
滿庭芳
作者：晁補之（宋）

欲買廬山，山前三畝，小橋橫過鬆間。變名吳市，誰認舊容顏。最好棲賢峽外，應自此、都隔塵寰。人稀到，壺中化國，光景更堪閒。無心，求至道，柴門閉了，飽睡甘飡。幸兒成孫長，為掃家山。若問它年歸去，驀地也、雙槳來還。愁難捨，清風萬壑，高處正躋攀。
滿庭芳
作者：晁補之（宋）

閒說秋來，乘槎心懶，夢迴三島波間。便思黃帽，同我老山顏。上界仙人官府，何似我、蕭散塵寰。雲無止，流泉自急，此意本來閒。寂寥，松桂圃，陪君好語，亦可望飡。況瓊枝玉蕊，秀滿春山。若問幽棲何意，莫道是、飛鳥知還。無言處，孫登半嶺，高韻更難攀。
滿庭芳
作者：晁補之（宋）

歸去來兮，名山何處，夢中廬阜嵯峨。二林深處，幽士往來多。自畫遠公蓮社，教兒誦、李白長歌。如重到，丹崖翠戶，瓊草秀金坡。生綃，雙幅上，諸賢中屨，文彩天梭。社中客，禪心古井無波。我似淵明逃社，怡顏盼、百尺庭柯。牛閒放，溪童任懶，吾已廢鞭蓑。
尾犯
作者：晁補之（宋）

廬山小隱。漸年來疏懶，浸濃歸興。彩橋飛過，深溪地底，奔雷餘韻。香爐照日，望處與、青霄近。想群仙，呼我應遠，怪來須絲垂鏡。海上雲車回軔。少姑傳、金母信。森翠裾瓊佩，落日初霞，紛紜相映。誰見壺中景。花洞裡、杳然漁艇。別是個、瀟灑乾坤，世情塵土休問。
尉遲杯
作者：晁補之（宋）

去年時。正愁絕，過卻紅杏飛。沈吟杏子青時。追悔負好花枝。今年又春到，傍小闌、日日數花期。花有信，人卻無憑，故教芳意遲遲。及至待得融怡。未攀條拈蕊，已嘆春歸。怎得春如天不老，更教花與月相隨。都將命、拼與酬花，似峴山、落日客猶迷。盡歸路，拍手攔街，笑人沈醉如泥。
八六子
作者：晁補之（宋）

喜秋晴。淡雲縈縷，天高群雁南征。正露冷初減蘭紅，風緊潛雕柳翠，愁人漏長夢驚。重陽景物悽清。漸老何時無事，當歌好在多情。暗自想、朱顏並遊同醉，官名韁鎖，世路蓬萍。難相見，賴有黃花滿把，從教淥酒深傾。醉休醒。醒來舊愁旋生。
臨江仙
作者：晁補之（宋）

盡說彭門新半㓨，昆吾剸玉如泥。功名餘事不須為。才情詩裡見，風味酒邊知。好在阿咸同老也，青雲往歲心期。千鍾百首興來時。伯倫從婦勸，元亮信兒痴。
臨江仙
作者：晁補之（宋）

十歲兒曹同硯席，華裾織翠如蔥。一生心事醉吟中。相逢俱白首，無語對西風。莫道尊前情調減，衰顏得酒能紅。可憐此會意無窮。夜闌人總睡，獨繞菊花叢。
驀山溪
作者：晁補之（宋）

譙園幽古，煙鎖前朝檜。搖落棗紅時，滿園空、幾株蒼翠。史君才譽，金殿握蘭人。將風調，改荒涼，便是嬉遊地。劉郎莫問，去後桃花事。司馬更堪憐，掩金觴、琵琶催淚。愁來不醉。不醉奈愁何，汝南周，東陽沈，勸我如何醉。
驀山溪
作者：晁補之（宋）

金樽玉酒，佳味名仙檜。恐是九龍泉，堪一飲、霜毛卻翠。何須說此，只但飲陶陶，燈光底，百花春，自是仙家地。星郎早貴，慣見風流事。留我不須歸，倒尊空、燭堆紅淚。飛鳧令尹，才調更翩翩，休弔古，枉傷神，有興來同醉。
驀山溪
作者：晁補之（宋）

蘭臺仙史，好在多情否。不寄一行書，過西風、飛鴻去後。功名心事，千載與君同，只狂飲，只狂吟，綠鬢殊非舊。山歌村館，愁醉潯陽叟。且借兩州春，看一曲、樽前舞袖。古來畢竟，何處是功名，不同飲，不同吟，也勸時開口。
驀山溪
作者：晁補之（宋）

揚州全盛，往事今何處。帆錦兩明珠，罥薔薇、月中嬉語。朱衣白麵，公子似神仙，登雲嶼。臨煙渚。狂醉成懷古。蘭舟歸後，誰與春為主。吟笑我重來，倚瓊花、東風日暮。吳霜點鬢，流落共天涯，竹西路。高陽侶。魂夢應相遇。
憶秦娥
作者：晁補之（宋）

牽人意。高堂照碧臨煙水。清秋至。東山時伴，謝公攜妓。黃菊雖殘堪泛蟻。乍寒猶有重陽味。應相記。坐中少個，孟嘉狂醉。
好事近
作者：晁補之（宋）

絲管鬧南湖，湖上醉遊時晚。獨看小橋官柳，淚無言偷滿。坐中誰唱解愁辭，紅妝勸金盞。物是奈人非是，負東風心眼。
阮郎歸
作者：晁補之（宋）

西城北渚舊追隨。荒臺今是非。白蘋無主綠蒲迷。停舟憶舊時。雙鴨戲，亂鷗飛。人家煙雨西。不成攜手摺芳菲。蘭繞惆悵歸。
阮郎歸
作者：晁補之（宋）

一濠秋水淨漣漪。紅妝照水嬉。攀條尋藕怯船移。浮萍溼繡衣。臨好景，惜輕歸。夕陽州渚迷。城門燈火簇輪蹄。沙鷗飛去時。
阮郎歸
作者：晁補之（宋）

兒童嬉戲杏花堤。春歸不解悲。重來草露溼人衣。無花空繞枝。曾學道，久望機。一尊甘若飴。平生魚鳥與同歸。臨風心自知。
宴桃源・如夢令
作者：晁補之（宋）

往歲真源謫去。紅淚揚州留住。飲罷一帆東，去入楚江寒雨。無緒。無緒。今夜秦淮泊處。
一叢花
作者：晁補之（宋）

王孫眉宇鳳凰雛。天與世情疏。揚州坐上瓊花底，佩錦囊、曾憶奚奴。金盞醉揮，滿身花影，紅袖競來扶。十年一夢訪林居。離缺重躑躇。應憐肺病臨邛客，寄洞庭、春色雙壺。天氣未佳，梅花正好，曾醉燕堂無。
一叢花
作者：晁補之（宋）

碧山無意解銀魚。花底且攜壺。華顛又喜熊羆且，笑騏驥，老反為駒。文史漸拋，功名更懶，隨處見真如。高情敢並漢庭疏。長揖去田廬。囊無上賜金堪散，也未妨、山獵溪漁。廉頗縱強，莫隨年少，白馬向黃榆。
一叢花
作者：晁補之（宋）

飛鳧仙令氣如虹。脫屐向塵籠。凌煙畫像雲臺議，似眼前、百草春風。盞裡聖賢，壺中天地，高興更誰同。應懷得雋大明宮。無事老馮公。玉山且向花間倒，任從笑、老入花叢。三徑步餘，一枝眠穩，心事付千鍾。
臨江仙
作者：晁補之（宋）

曾唱牡丹留客飲，明年何處相逢。忽驚鵲起落梧桐。綠荷多少恨，回首背西風。莫嘆今宵身是客，一尊未曉猶同。此身應似去來鴻。江湖春水闊，歸夢故園中。
臨江仙
作者：晁補之（宋）

常記河陽花縣裡，恰如飯顆山逢。春城何處滿絲桐。綸巾並羽扇，君有古人風。重向梁王臺畔見，黃花綠酒誰同。新詩別後寄南鴻。回頭思照碧，人在白雲中。
浣溪沙
作者：晁補之（宋）

帳飲都門春浪驚。東飛身與白鷗輕。淮山一點眼初明。誰使夢迴蘭芷國，卻將春去鳳凰城。檣烏風轉不勝情。
憶少年
作者：晁補之（宋）

無窮官柳，無情畫舸，無根行客。南山尚相送，只高城人隔。罨畫園林溪紺碧。算重來、盡成陳跡。劉郎鬢如此，況桃花顏色。
江神子・江城子
作者：晁補之（宋）

舊山鉛槧倦棲遲。叩宸闈。向淮圻。五馬行春，初喜後車隨。太守風流容客醉，花壓帽，酒淋衣。隋宮煙外草萋萋。菊花時。動旌旗。起舞留公，且住慰相思。王粲詩成何處寄，人北去，雁南飛。
虞美人
作者：晁補之（宋）

江南載酒平生事。遊宦如萍寄。蓬山歸路傍銀臺。還是揚州一夢、卻驚回。年年後土春來早。不負金尊倒。明年珠履賞春時。應寄瓊花一朵、慰相思。
金盞倒垂蓮
作者：晁補之（宋）

諸阮英遊，盡千鍾飲量，百丈詞源。對舞春風，螺髻小雙蓮。念兩處、登高臨遠，又傷芳物新年。此淚不待，桓伊危柱哀弦。身閒未應無事，趁栽梅徑裡，插柳池邊。野鶴飄颻，幽興在青田。也莫話、書生豪氣，更銘功業燕然。畢竟得意，何如月下花前。
金盞倒垂蓮
作者：晁補之（宋）

休說將軍，解彎弓掠地，崑嶺河源。彩筆題詩，綠水映紅蓮。算總是、風流餘事，會須行樂□年。況有一部，隨軒脆管繁弦。多情舊遊尚憶，寄秋風萬里，鴻雁天邊。未學元龍，豪氣笑求田。也莫為、庭槐興嘆，便傷搖落悽然。後會一笑，猶堪醉倒花前。
西平樂
作者：晁補之（宋）

鳳詔傳來絳闋，當寧思賢輔。淮海甘棠惠化，霖雨商巖吉夢，熊虎周郊舊卜。千秋盛際，催促朝天歸去。動離緒。空眷戀，難暫駐。新植雙亭臨水，風月佳名未睹。準擬金尊時舉。況樂府、風流一部。妍歌妙舞，縈雲迴雪，親教與，恨難訴。爭欲攀轅借住。功成繡袞，重與江山作主。
御街行
作者：晁補之（宋）

年年不放春閒了。今歲銜杯少。來時柳上淺金黃，歸路玉眠吹帽。惜春長似，五陵狂俊，不道朱顏老。斜煙薄雨青林杳。猶有鶯聲到。西園紅豔綠盤龍，辜負一年春好。錦城樂事，不關愁眼，何似還家早。
生查子
作者：晁補之（宋）

宮裡妒娥眉，十載辭君去。翠袖怯天寒，修竹無人處。今日近君家，望極香車騖。一水是紅牆，有恨無由語。
青玉案
作者：晁補之（宋）

十年不向都門道。信匹馬、羞重道。玉府驂鸞猶年少。宮花頭上，御爐煙底，常日朝回早。霞觴翻手群仙笑。恨塵土人間易春老。白髮愁佔彤庭杳。紅牆天阻，碧濠煙鎖，細雨迷芳草。
水龍吟
作者：晁補之（宋）

去年暑雨鉤盤，夜闌睡起同徵轡。今年芳草，齊河古岸，扁舟同艤。萍梗孤蹤，夢魂浮世。別離常是。念當時綠鬢，狂歌痛飲，今憔悴、東風裡。此去濟南為說。道愁腸、不醒猶醉。多情北渚，兩行煙柳，一湖春水。還唱新聲，後人重到，應悲桃李。待歸時，攬取庭前皓月，也應堪寄。
南歌子
作者：晁補之（宋）

霜細猶欺柳，風柔已弄梅。東園捶鼓賞新醅。喚取舞周歌沈、探春回。妙舞堪千盞，長歌可百杯。笑人將恨上春臺。勸我十分一舉、兩眉開。
醉落魄・一斛珠
作者：晁補之（宋）

高鴻遠騖。溪山一帶人煙簇。知君船近漁磯宿。輕素橫溪，天淡掛寒玉。誰家紅袖闌干曲。南陵風軟波平綠。幽吟無伴芳尊獨。清瘦休文，一夜傷單縠。
萬年歡
作者：晁補之（宋）

憶惜論心，盡青雲少年，燕趙豪俊。二十南遊，曾上會稽千仞。捐袂江中往歲，有騷人、蘭蓀遺韻。嗟管鮑、當日貧交，半成翻手難信。君知未遇元禮，肯抽身盛時，尋我幽隱。此事談何容易，驥才方騁。彩舫紅妝圍定，笑西風、黃花班鬢。君欲問、投老生涯，醉鄉歧路偏近。
臨江仙
作者：晁補之（宋）

謫宦江城無屋買，殘僧野寺相依。松間藥臼竹間衣。水窮行到處，雲起坐看時。一個幽禽緣底事，苦來醉耳邊啼。月斜西院愈聲悲。青山無限好，猶道不如歸。
虞美人
作者：晁補之（宋）

原桑飛盡霜空杳。霜夜愁難曉。油燈野店怯黃昏。窮途不減酒杯深。故人心。羊山古道行人少。也送行人老。一般別語重千金。明年過我小園林。話如今。
安公子
作者：晁補之（宋）

少日狂遊好。閬苑花間同低帽。不恨千金輕散盡，恨花殘鶯老。命小轡、翩翩隨處金尊倒。從市人、拍手攔街笑。鎮瓊樓歸臥，麗日三竿未覺。迷路桃源了。亂山瀋水何由到。撥斷朱弦成底事，痛知音人悄。似近日、曾教青鳥傳佳耗。學鳳簫、擬入煙蘿道。問劉郎何計，解使紅顏卻少。
綠頭鴨・多麗
作者：晁補之（宋）

新秋近，晉公別館開筵。喜清時、銜杯樂聖，未饒綠野堂邊。繡屏深、麗人乍出，坐中雷雨起鵾弦。花暖間關，冰凝幽咽，寶釵搖動墜金鈿。未彈了、昭君遺怨，四坐已悽然。西風裡、香街駐馬，嬉笑微傳。算從來、司空慣，斷腸初對雲鬟。夜將闌、井梧下葉，砌蛩收響悄林蟬。賴得多愁，潯陽司馬，當時不在綺筵前。競歎賞、檀槽倚困，沈醉到觥船。芳春調、紅英翠萼，重變新妍。
水龍吟
作者：晁補之（宋）

滿湖高柳搖風，坐看驟雨來湖面。跳珠濺玉，圓荷翻倒，輕鷗驚散。堂上涼生，檻前暑退，羅裾凌亂。想東山謝守，綸巾羽扇，高歌下、青天半。應記狂飲司馬，去年時、黃花高宴。竹枝苦怨，琵琶多淚，新年鬢換。常恐歸時，眼中物是，日邊人遠。望隋河一帶，傷心霧靄，遣離魂斷。
惜奴嬌
作者：晁補之（宋）

歌闋瓊筵，暗失金貂侶。說衷腸、丁寧囑付。棹舉帆開，黯行色、秋將暮。欲去。待卻回、高城已暮。漁火煙村，但觸目傷離緒。此情向、阿誰分訴。那裡思量，爭知我，思量苦。最苦。睡不著、西風夜雨。
臨江仙
作者：晁補之（宋）

身外閒愁空滿眼，就中歡事常稀。明年應賦送君詩。試從今夜數，相會幾多時。淺酒欲邀誰共勸，深情唯有君知。東溪春近好同歸。柳垂江上影，梅謝雪中枝。
臨江仙
作者：晁補之（宋）

自古齊山重九勝，登臨夢想依依。偶來恰值菊花時。難逢開口笑，須插滿頭歸。昨夜一江風色好，平明秋浦帆飛。可憐如赴史君期。且當酬令節，不用嘆斜暉。
滿庭芳
作者：晁補之（宋）

鄉物牽情，家山回首，浩然歸興難收。報恩心事，投老拼悠悠。卻笑當年牛下，輕自許、激烈寒謳。成何事，夷猶桂楫，蘭芷詠芳洲。人生，萍梗跡，誰非樂土，何處吾州。算不須，臨歧惝恍遲留。要看香爐瀑布，丹楓亂、江色凝秋。真堪與，瀟湘暮雨，圖上畫扁舟。
定風波
作者：晁補之（宋）

跨鶴揚州一夢迴。東風佛面上平臺。閬苑花前狂覆酒。拍手。東風騎鳳卻教來。謫好伯陽丹井畔。官滿。平臺還見片帆開。上界雖然官府好。總道。散仙無事好追陪。
千秋歲
作者：晁補之（宋）

玉京仙侶，同受琅函結。風雨隔，塵埃絕。霞觴翻手破，閬苑花前別。鵬翼斂，人間泛梗無由歇。豈憶山中酒，還共溪邊月。愁悶火，時間滅。何妨心似水，莫遣頭如雪。春近也，江南雁識歸時節。
千秋歲
作者：晁補之（宋）

葉舟容易。行盡江南地。南雁斷，無書至。憐君羈旅處。見我飄蓬際。如夢寐。當年閬苑曾相對。休說深心事。但付狂歌醉。那更話，孤帆起。水精溪繞戶。雲母山相砌。君莫去。只堪伴我溪山裡。
鷓鴣天
作者：晁補之（宋）

欲上南湖採舫嬉。還思北渚與嵐漪。圓荷蓋水垂楊暗，鸂鶒鴛鴦總下時。持此意，遣誰知。清波還照鬢間絲。西樓重唱池塘好，應有紅妝斂翠眉。
清平樂
作者：晁補之（宋）

炎天畏景。午漏那堪永。何苦相仍愁簿領。短壑清溪牽興。瑤臺月下曾逢。何由卻睹冰容。一笑為驅煩暑，故人元是清風。
虞美人
作者：晁補之（宋）

荒城又見重陽到。狂醉還吹帽。人生開口笑難逢。何況良辰一半，別離中。平臺朱履登高處。猶自懷人否。且簪黃菊滿頭歸。惟有此花風韻、似年時。
浣溪沙
作者：晁補之（宋）

江上秋高風怒號。江聲不斷雁嗷嗷。別魂調遞為君銷。一夜不眠孤客耳，耳邊愁聽雨蕭蕭。碧紗窗外有芭蕉。
萬年歡
作者：晁補之（宋）

十里環溪，記當年並遊，依舊風景。採舫紅妝，重泛九秋清鏡。莫嘆歌臺蔓草，喜相逢、歡情猶勝。蘋洲畔、橫玉驚鸞，半天雲正愁凝。中秋醉魂未醒。又佳辰授衣，良會堪更。早歲功名，豪氣尚凌汝潁。能致黃金一井，也莫負、鴟夷高興。別有個、瀟灑田園，醉鄉天地同永。
一叢花
作者：晁補之（宋）

東君密意在花心。飛雪戲妝林。多情定怪春來晚，故穿花、千點深深。煙柳上輕，風絲漫嫋，樓閣晚還陰。雕樑雙燕悄來音。簾幕鎮沈沈。西城未有花堪採，醉狂興、冷落難禁。應約萬紅，商量細細，留向未開尋。
減字木蘭花
作者：晁補之（宋）

萍蓬行路。來不多時還遣去。會有重來。還把清尊此地開。隋河楊柳。見我五年三執手。紅淚多情。待得重來走馬迎。
菩薩蠻
作者：晁補之（宋）

玉京不許塵容到。疏慵只合疏慵老。鷗鳥共煙波。田夫與醉歌。忘懷無物我。莫似陳驚坐。勳業付長閒。西山爽氣間。
鷓鴣天
作者：晁補之（宋）

吉夢靈蛇朱夏宜。佳辰阿母會瑤池。竹風荷雨來消暑，玉李冰瓜可療肌。心悟了，道成時。不勞龍女騁威儀。僧祗世界共遊戲，賢懿光陰比壽期。
鳳簫吟・芳草
作者：晁補之（宋）

曉曈曨。雨和雨細，南園次第春融。嶺梅猶妒雪，露桃雲杏，已綻碧呈紅。一年春正好，助人狂、飛燕遊蜂。更吉夢良辰，對花忍負金鍾。香濃。博山瀋水，小樓清旦，佳氣蔥蔥。舊遊應未改，武陵花似錦，笑語相逢。蕊宮傳妙訣，小金丹、同換冰容。況共有、芝田舊約，歸去雙峰。
梁州令
作者：晁補之（宋）

二月春猶淺。去年櫻桃開遍。今年春色怪遲遲，紅梅常早，未露胭脂臉。東君故遣春來緩。似會人深願。蟠桃新鏤，雙盞相期，似此春長遠。
引駕行
作者：晁補之（宋）

春雲輕鎖，春風乍扇園林曉。掃華堂，正桃李芳時，誕辰還到。年少。記絳蠟光搖，金猊香郁寶妝了。驟駿馬、天街向晚，喜同車、詠窈窕。多少。盧家壺範，杜曲家聲榮耀。慶孟光齊眉，馮唐白首，鎮同歡笑。縹緲。待琅函深討。芝田高隱去偕老。自別有、壺中永日，比人間好。
菩薩蠻
作者：晁補之（宋）

百花含蓓東風裡。南園小雨朱扉啟。春色一年年。年年花共妍。清談招隱去。莫認如賓處。華髮好風光。林間此味長。
點絳唇
作者：晁補之（宋）

回雁風微，養花濃淡天容好。似春知道。吉夢佳辰到。共樂春臺，攜手蓬萊小。同傾禱。願春不老。歲歲尋芳草。
上林春・一落縈
作者：晁補之（宋）

天惜中秋，三夜淡雲，佔得今宵明月。孟陬歲好，金風氣爽，清時挺生賢哲。相門出相，算鍾慶、自應累葉。乍歸來，暫燕處，共仰赤松高轍。想人生、會須自悅。浮雲事，笑裡尊前休說。舊有袞衣，公歸未晚，千歲盛明時節。命圭相印，看重賞、晉公勳業。濟生靈，共富壽，海山天闊。
楊柳枝
作者：晁補之（宋）

素色清薰出俗華。臘前花。軒前愛日掃雲遮。幾枝斜。月淡紗窗香暗透，白於紗。幽人獨酌對芳葩。興無涯。
驀山溪
作者：晁補之（宋）

鳳凰山下，東畔青苔院。記得當初個，與玉人、幽歡小宴。黃昏風雨，人散不歸家，簾旌卷。燈火顫。驚擁嬌羞面。別來憔悴，偏我愁無限。歌酒情都減，也不獨、朱顏改變。如今桃李，湖上泛舟時，青天晚。青山遠。願見無由見。
驀山溪
作者：晁補之（宋）

自來相識，比你情都可。咫尺千里算，惟孤枕、單衾知我。終朝盡日，無緒亦無言，我心裡，忡忡也，一點全無那。香箋小字，寫了千千個。我恨無羽翼，空寂寞、青苔院鎖。昨朝冤我，卻道不如休，天天天，不曾麼，因甚須冤我。
生查子
作者：晁補之（宋）

夜引別佳人，梅小猶飄雪。忍淚一春愁，過卻花時節。相見話相思，重與臨風月。休似那回時，無事還輕別。
少年遊
作者：晁補之（宋）

當年攜手，是處成雙，無人不羨。自間阻、五年也，一夢擁、嬌嬌粉面。柳眉輕掃，杏腮微拂，依前雙靨。盛睡裡、起來尋覓，卻眼前不見。
青玉案
作者：晁補之（宋）

三年宋玉牆東畔。怪相見、常低面。一曲文君芳心亂。匆匆依舊，吹散，月淡梨花館。秋娘苦妒浮金盞。漏些子堪猜是嬌盼。歸去相思腸應斷。五更無寐，一懷好事，依舊藍橋遠。
江城子
作者：晁補之（宋）

娉娉聞道似輕盈。好佳名。也堪稱。楚觀雲歸，重見小樊驚。豆蔻梢頭春尚淺，嬌未顧，已傾城。章臺休詠舊青青。惹離情。恨難平。無事飛花，撩亂撲旗亭。不似劉郎春草小，能步步，伴人行。
青玉案
作者：晁補之（宋）

彩雲易散琉璃脆。念往事、心將碎。只合人間十三歲。百花開盡，丁香獨自，結恨春風裡。小圓幽檻經行地。恨春草佳名謾拋棄。簇蝶羅裙休將施。香殘燭燼，微風觸幔，彷彿嬌嚬是。
勝勝慢・聲聲慢
作者：晁補之（宋）

朱門深掩，擺盪春風，無情鎮欲輕飛。斷腸如雪，撩亂去點人衣。朝來半和細雨，向誰家、東館西池。算未肯、似桃含紅蕊，留待郎歸。還記章臺往事，別後縱青青，依舊時垂。灞岸行人多少，竟折柔枝。而今恨啼露葉，鎮香街、拋擲因誰。又爭可、妒郎誇春草，步步相隨。
點絳唇
作者：晁補之（宋）

檀口星眸，豔如桃李情柔惠。據我心裡。不肯相拋棄。哭怕人猜，笑又無滋味。忡忡地。系人心裡。一句臨歧誓。
永遇樂
作者：晁補之（宋）

銀燭將殘，玳筵初散，依舊愁緒。醉裡凝眸，嬌來縱體，此意難分付。憐伊只似，風前輕燕，好語暫來還去。重樓靜，珠簾休下，待掃畫梁留住。青娥浩齒，雲鬢花面，見了綺羅無數。只你厭厭，教人竟日，一點無由訴。如今拼了，縈眠惹夢，沒個頓身心處。深誠事，驂鸞解佩，是許未許。
虞美人
作者：晁補之（宋）

梅花時候君輕去。曾寄紅箋句。胡麻好種少人知。正是歸時何處、誤芳期。誰教又作狂遊遠。歸路楊花滿。當年不負瑣窗春。老向長楸走馬、更愁人。
行香子
作者：晁補之（宋）

柳態纖柔，雪豔疏明。問人來、人道輕盈。張琵蓮臉，一寸橫波。比瀟灑處，猶難稱，此嘉名。花前燭下，微頻淺笑，要題詩、盞畔低聲。司空自慣，狂眼須驚。也不辭寫，雙羅帶，恐牽情。
感皇恩
作者：晁補之（宋）

終歲憶春回，西園行盡。歡喜梅梢上春信。去年攜手，暗約芳時還近。燕來鶯又到，人無準。憑誰向道，流光一瞬。佳景閒無事衣褪。春歸何處，又對飛花難問。舊歡都未遇，成新恨。
臨江仙
作者：晁補之（宋）

馬上匆匆聽鵲喜，朦朧月淡黃昏。碧羅雙扇擁朝雲。粉光先辨臉，硃色怎分唇。暫別寶奩蛛網遍，春風淚汙榴裙。香箋小字寄行雲。纖腰非學楚，寬頻為思君。
碧牡丹
作者：晁補之（宋）

院宇簾垂地。銀箏雁、低春水。送出燈前，婀娜腰枝柳細。步蹙香裀，紅浪隨鴛履。梁州緊鳳翹墜。悚輕體。繡帶因風起。霓裳恐非人世。調促香檀，困入流波生媚。上客休辭，眼亂尊中翠。玉階霜、透羅袂。
少年遊
作者：晁補之（宋）

前時相見，樓頭窗畔，尊酒望銀蟾。如今間阻，銀蟾又滿，小閣下朱簾。願得吳山山前雨，長恁晚簾纖。不見樓頭嬋娟月，且寂寞、閉窗眠。
西江月
作者：晁補之（宋）

似有如無好事，多離少會幽懷。流鶯過了又蟬催。腸斷碧雲天外。不寄書還可恨，全無夢也堪猜。秋風吹淚上樓臺。只恐朱顏便改。
鷓鴣天
作者：晁補之（宋）

繡幕低低拂地垂。春風何事入羅幃。胡麻好種無人種，正是歸時君未歸。臨晚景，憶當時。愁心一動亂如絲。夕陽芳草本無恨，才子佳人空自悲。
滿江紅
作者：晁補之（宋）

月上西窗，書幃靜、燈明又減。水漏澀、銅壺香爐，夜霜如雪。睡眼不曾通夕閉，夢魂爭得連宵接。念碧雲、川路古來長，無由越。鸞釵重，青絲滑。羅帶緩，小腰怯。伊多感那更，恨離傷別。正是少年佳意氣，漸當故里春時節。歸去來、莫教子規啼，芳菲歇。
菩薩蠻
作者：晁補之（宋）

絲篁鬥好鶯羞巧。紅檀微映燕脂小。當□斂雙蛾。曲中幽恨多。知君憐舞袖。舞要歌成就。獨舞不成妍。因歌舞可憐。
臨江仙
作者：晁補之（宋）

離別尋常今白首，更須竹雨蕭蕭。不應都佔世間豪。清風居士手，楊柳洛城腰。文字功名真自誤，從今好月良宵。只消憐取董嬌饒。修門君自到，不用我詞招。
臨江仙
作者：晁補之（宋）

君似蒼崖千仞竹，一枝孤映蒿蕭。簞瓢不減萬鍾豪。閒情搔短髮，佳句詠纖腰。罷酒蘭舟回楚柂，相思何處今宵。淮南幽桂水雲饒。他年春草恨，應有小山招。
紫玉簫
作者：晁補之（宋）

羅綺叢中，笙歌叢裡，眼狂初認輕盈。無花解比，似一鉤新月，雲際初生。算不虛得，都佔與、第一佳名。輕歸去，那知有人，別後牽情。襄王自是春夢，休謾說東牆，事更難憑。誰教慕宋，要題詩曾倚，寶柱低聲。似瑤臺曉，空暗想、眾裡飛瓊。餘香冷、猶在小窗，一到魂驚。
鬥百草
作者：晁補之（宋）

別日常多，會時常少天難曉。正喜花開，又愁花謝，春也似人易老。慘無言、念舊日朱顏，清歡莫笑。便苒苒如雲，霏霏似雨，去無音耗。追想牆頭梅下，門裡桃邊，名利為伊都忘了。血寫香箋，淚封羅帕，記三日、離腸恨攪。如今事，十二樓空憑誰到。此情悄。擬回船、武陵路杳。
鬥百草
作者：晁補之（宋）

往事臨邛，舊遊雅態羞重憶。解賦才高，好音情慧，琴裡句中暗識。正當年、似閬苑瓊枝，朝朝相倚。便滌器何妨，當爐正好，鎮同比翼。誰使褰裳佩失，推枕雲歸，惆悵至今遺恨積。雙鯉書來，大刀詩意，縱章臺、青青似昔。重尋事，前度劉郎轉愁寂。謾贏得。對東風、對花嘆息。
鬥百花
作者：晁補之（宋）

小小盈盈珠翠。憶得眉長眼細。曾共映花低語，已解傷春情意。重向溪堂，臨風看舞梁州，依舊照人秋水。轉更添姿媚。輿問階上，簸錢時節，記微笑，但把纖腰，向人嬌倚。不見還休，誰教見了厭厭，還是向來情味。
鬥百花
作者：晁補之（宋）

臉色朝霞紅膩。眼色秋波明媚。雲度小釵濃鬢，雪透輕綺香臂。不語凝情，教人喚得回頭，斜盼未知何意。百態生珠翠。低問石上，鑿井何由及底。微向耳邊，同心有緣千里。飲散西池，涼蟾正滿紗窗，一語系人心裡。
鬥百花
作者：晁補之（宋）

斜日東風深院。繡幕低迷歸燕。瀟灑小屏嬌面，彷彿燈前初見。與選筵中，銀盆半拆姚黃，插向鳳凰釵畔。微笑遮紈扇。教展香裀，看舞霓裳促遍。紅颭翠翻，驚鴻乍拂秋岸。柳困花慵，盈盈自整羅巾，須勸倒金盞。
御街行
作者：晁補之（宋）

天街欲照珠簾粉。嚲轡曾相近。繁花樂事老來慵，對酒尚憐佳景。王孫年少，風流應更，無奈春愁悶。幽期莫誤香閨恨。羅帶今朝褪。月圓花好一般春，觸處總堪乘興。有人惆悵，何如歸好，相見憑君問。
南歌子
作者：晁補之（宋）

睡起臨窗坐，妝成傍砌閒。春來莫卷繡簾看。嫌怕東風吹恨、在眉間。鸚鵡花前弄，琵琶月下彈。驀然收袖倚欄干。一向思量何事、點雲鬟。
清平樂
作者：晁補之（宋）

寒風雁度。聲向千門去。也到文闈校文處。也到文君繡戶。背燈解帶驚魂。長安此夜秋聲。早是夜寒不寐，五更風雨無情。
好事近
作者：晁補之（宋）

歸路苦無多，正值早秋時節。應是畫簾靈鵲，把歸期先說。就中風送馬蹄輕，人意漸歡悅。此夜醉眠無夢，任西樓斜月。
調笑・調笑令
作者：晁補之（宋）

腸斷。越江岸。越女江頭紗自浣。天然玉貌鉛紅淺。自弄芙蓉日晚。紫騮嘶去猶回盼。笑入荷花不見。
調笑・調笑令
作者：晁補之（宋）

將暮。亂心素。上客風流名重楚。臨街下馬當窗戶。飯煮凋胡留住。瑤琴促軫傳深語。萬曲梁塵不顧。
調笑・調笑令
作者：晁補之（宋）

波惡。倚江閣。大艑軻峨帆夜落。橫堂朱戶多行樂。大堤花容綽約。宜城春酒郎同酌。醉倒銀缸羅幕。
調笑・調笑令
作者：晁補之（宋）

相誤。空凝佇。鄭子江頭逢二女。霞衣曳玉非塵土。笑解明璫輕付。月從雲墮勞相慕。自有驂鸞仙侶。
調笑・調笑令
作者：晁補之（宋）

寸結。肝腸切。織錦機邊音韻咽。玉琴塵暗薰爐歇。望盡床頭秋月。刀裁錦斷詩可滅。恨似連環難絕。
調笑・調笑令
作者：晁補之（宋）

心記。好心事。玉刻容顏眉刷翠。杜郎生得真男子。況是東家妖麗。眉尖春恨難憑寄。笑作空中唐字。
調笑・調笑令
作者：晁補之（宋）

相憶。頓輕擲。春草佳名漸贈璧。長洲茂苑吳王國。自有芊綿碧色。根生土長銅駝陌。縱慾隨君爭得。
洞仙歌
作者：晁補之（宋）

青煙冪處，碧海飛金鏡。永夜閒階臥桂影。露涼時、零亂多少寒螿，神京遠，惟有藍橋路近。水晶簾不下，雲母屏開，冷浸佳人淡脂粉。待都將許多明，付與金尊，投曉共、流霞傾盡。更攜取、胡床上南樓，看玉做人間，素鞦韆傾。
下水船
作者：晁補之（宋）

上客驪駒系。驚喚銀屏睡起。困倚妝臺，盈盈正解羅髻。鳳釵垂，繚繞金盤玉指。巫山一段雲委。半窺鏡、向我橫秋水。斜頷花枝交鏡裡。淡拂鉛華，匆匆自整羅綺。斂眉翠。雖有愔愔密意，空作江邊解佩。
失調名
作者：晁補之（宋）

殘臘初雪霽。梅白飄香蕊。依前又還是，迎春時候，大家都備。灶馬門神，酒酌酴酥，桃符盡書吉利。五更催驅儺，爆竹起。虛耗都教退。交年換新歲。長保身榮貴。願與兒孫、盡老今生，祝壽遐昌，年年共同守歲。
洞仙歌
作者：晁補之（宋）

江陵種橘，尚比封侯貴。何況江濤轉千里。帶天香，含洞乳，宜入春盤，紅荔子，馳驛風流僅比。齒疏潘令老，怯咀冰霜，十顆金苞謾分遺。記觴前、須細認，別有餘甘，從此去，枉卻栽桃種李。想相如酒渴對文君，迥不是人間，等閒風味。
洞仙歌
作者：晁補之（宋）

溫江異果，惟有泥山貴。驛送江南數千裡。半含霜，輕噀霧，曾怯吳姬，親贈我，綠桔黃柑怎比。雙親雲水外，遊子空懷，惆悵無人可歸遺。報周郎、須念我，物少情多，春酒醉，獨勝甜桃醋李。況燈火樓臺近元宵，似不減年時，袖中香味。
菩薩蠻
作者：陳師道（宋）

行雲過盡星河爛。爐煙未斷蛛絲滿。想得兩眉顰。停針憶遠人。河橋知有路。不解留郎住。天上隔年期。人間長別離。
菩薩蠻
作者：陳師道（宋）

東風烏鵲西飛燕。盈盈一水經年見。急雨洗香車。天回河漢斜。離愁千載上。相遠長相望。終不似人間。回頭萬里山。
菩薩蠻
作者：陳師道（宋）

綺樓小小穿針女。秋光點點蛛絲雨。今夕是何宵。龍車烏鵲橋。經年謀一笑。豈解令人巧。不用問如何。人間巧更多。
菩薩蠻
作者：陳師道（宋）

銀潢清淺填烏鵲。畫簷急雨長河落。初月未成圓。明星惜此筵。愁來無斷絕。歲歲年年別。不用淚紅滋。年年歲歲期。
木蘭花・玉樓春
作者：陳師道（宋）

陰陰雲日江城晚。小院迴廊春已滿。誰教言語似鸝黃，深閉玉籠千萬怨。蓬萊易到人難見。香火無憑空有願。不辭歌裡斷人腸，只怕有腸無處斷。
南柯子・南歌子
作者：陳師道（宋）

故國山河在，新堂冰雪生。萬家和氣賀初成。人在笙歌聲裡、暗生春。今代無雙士，當年第一人。杯行到手莫辭頻。明日鳳池歸路、隔清塵。
西江月
作者：陳師道（宋）

樓上風生白羽，尊前笑出青春。破紅展翠恰如今。把酒如何不飲。繡幕燈深綠暗，畫簾人語黃昏。晚雲將雨不成陰。竹月風窗弄影。
菩薩蠻
作者：陳師道（宋）

喧喧車馬西郊道。臨行更覺人情好。住有一年情。去留千載名。離歌聲欲盡。只作常時聽。天上玉堂東。陽春是夢中。
虞美人
作者：陳師道（宋）

城南觀閣連雲起。形像丹青裡。使君笳鼓渡江來。盡帶江南春色、放春回。青春欲住風催去。流水花無數。尊前觸目一番新。只有玉樓明月、記遊人。
木蘭花・玉樓春
作者：陳師道（宋）

湖平木落搖空闊。葉底流泉鳴復咽，酒邊清漏往時同，花裡朱弦纖手抹。風光過手春冰滑。十事違人常七八。不將白髮並黃花，擬下清流攬明月。
南鄉子
作者：陳師道（宋）

晴野下田收。照影寒江落雁洲。禪榻茶爐深閉閣，颼颼。橫雨旁風不到頭。登覽卻輕酬。剩作新詩報答秋。人意自闌花自好，休休。今日看時蝶也愁。
南鄉子
作者：陳師道（宋）

潮落去帆收。沙漲江迴旋作洲。側帽獨行斜照裡，颼颼。卷地風前更掉頭。語妙後難酬。回雁峰南未得秋。喚取佳人聽舊曲，休休。瘴雨無花孰與愁。
西江月
作者：陳師道（宋）

點點輕黃減白，垂垂重露生鮮。肌香骨秀月中仙。雪滿瑤臺曳練。綽約卻宜長見，清真不假餘妍。殷勤與插小嬋娟。要試尊前玉面。
西江月
作者：陳師道（宋）

葉葉枝枝綠暗，重重密密紅滋。芳心應恨賞春遲。不會春工著意。晚照酒生嬌面，新妝睡汙胭脂。憑將雙葉寄相思。與看釵頭何似。
菩薩蠻
作者：陳師道（宋）

髻釵初上朝雲卷。眼波翻動眉山遠。一曲杜韋娘。當年枉斷腸。佳期如好月。擬滿還須缺。別易見應難。長鬚仔細看。
減字木蘭花
作者：陳師道（宋）

清尊白髮。曾是登臨年少客。不似當年。人與黃花兩並妍。來愁去恨。十載相看情不盡。莫更思量。夢破春回枉斷腸。
滿庭芳
作者：陳師道（宋）

閩嶺先春，琅函聯璧，帝所分落人間。綺窗纖手，一縷破雙團。雲裡游龍舞鳳，香霧起、飛月輪邊。華堂靜，松風竹雪，金鼎沸湲潺。門闌。車馬動，扶黃籍白，小袖高鬟。漸胸裡輪囷，肺腑生寒。喚起謫仙醉倒，翻湖海、傾瀉濤瀾。笙歌散，風簾月幕，禪榻鬢絲斑。
南鄉子
作者：陳師道（宋）

急雨打寒窗。雨氣侵燈暗壁缸。窗下有人挑錦字，行行。淚溼紅綃減舊香。往事最難忘。更著秋聲說斷腸。曲渚圓沙風葉底，藏藏。誰使鴛鴦故作雙。
清平樂
作者：陳師道（宋）

休休莫莫。更莫思量著。記著不如渾忘著。百種尋思枉卻。繡囊錦帳吹香。雄蜂雌蝶難雙。眉上放開春色，眼前憐取新郎。
清平樂
作者：陳師道（宋）

藏藏摸摸。好事爭如莫。背後尋思渾是錯。猛與將來放著。吹花捲絮無蹤。晚妝知為誰紅。夢斷陽臺雲雨，世間不要春風。
南鄉子
作者：陳師道（宋）

陰重雨垂垂。並馬西郊試薄衣。紅蕊未開花已過，遲遲。不見東風著意時。酒到更須辭。報答春光舊有期。勤苦著書妨作樂，痴痴。莫學衰翁萬事非。
羅敷媚・採桑子
作者：陳師道（宋）

春風吹盡秋光照，瘦減初黃。改樣新妝。特地相逢只認香。南臺九日登臨處，不共飛觴。鏡裡伊傍。獨秀釵頭殿眾芳。
羅敷媚・採桑子
作者：陳師道（宋）

芙蓉不借韶華助，故著緗黃。宿面留妝。不出寒花只暫香。傷春不盡悲秋苦，落蕊浮觴。知在誰傍。一笑盈盈百種芳。
木蘭花・玉樓春
作者：陳師道（宋）

榮光休氣天為瑞。道祖當天傳寶裔。千年昌運此時逢，四海歡聲今日沸。濛濛香霧沾衣膩。漠漠輕寒梅柳細。封人長有祝堯心，從此年年並歲歲。
木蘭花減字・減字木蘭花
作者：陳師道（宋）

娉婷娜嫋。紅落東風青子小。妙舞逶迤。拍誤周郎卻未知。花前月底。誰喚分司狂御史。欲語還休。喚不回頭莫著羞。
木蘭花減字・減字木蘭花
作者：陳師道（宋）

娉娉嫋嫋。芍藥枝頭紅玉小。舞袖遲遲。心到郎邊客已知。當筵舉酒。勸我尊前松柏壽。莫莫休休。白髮簪花我自羞。
臨江仙
作者：陳師道（宋）

離別尋常今白首，更須竹雨蕭蕭。不應都佔世間豪。清風居士手，楊柳洛城腰。文字功名真自誤，從今好月良宵。只消憐取董嬌饒。修門君自到，不用我詞招。
南柯子・南歌子
作者：陳師道（宋）

天上云為瑞，人間睡作魔，疏簾清簟汗成河。酒醒夢迴眵眼、費摩娑。但有寒喧問，初無鳳鳥過。塵生銅碾網生羅。一喏十年猶未、意如何。
木蘭花減字・減字木蘭花
作者：陳師道（宋）

勻紅點翠。取次梳妝誰得似。風柳腰肢。盡日纖柔屬阿誰。嬌嬌小小。卻是尋春人較老。著便休痴。付與風流幕下兒。
清平樂
作者：陳師道（宋）

秋聲隱地。葉葉無留意。冰簟流光團扇墜。驚起雙棲燕子。夜堂簾合迴廊。風幃吹亂凝香。臥看一庭名月，曉衾不耐初涼。
清平樂
作者：陳師道（宋）

秋光燭地。簾幕生秋意。露葉翻風驚鵲墜。暗落青林紅子。微行聲斷長廊。燻爐衾換生香。滅燭卻延明月，攬衣先怯微涼。
卜算子
作者：陳師道（宋）

纖軟小腰身，明秀天真面。淡畫修眉小作春，中有相思怨。背立向人羞，顏破因誰倩。不比陽臺夢裡逢，親向尊前見。
洛陽春・一落縈
作者：陳師道（宋）

酒到橫波嬌滿。和香噴面。攀花落雨祝東風，誚不借、周郎便。背立腰肢挪拈。更須回盼。多生不作好因緣，甚只向、尊前見。
浣溪沙
作者：陳師道（宋）

暮葉朝花種種陳。三秋作意向詩人。安排雲雨要新清。隨意且須追去馬，輕衫從使著行塵。晚窗誰念一愁新。
臨江仙
作者：陳師道（宋）

官樣初黃過閏九。鮮妍時更宜寒。挽回人意不成闌。香羅堆葉密，芳意著心單。過與後房歌舞手，輕盈喜色生顏。墮釵擁髻與垂鬟。欲知誰稱面，遍插一枝看。
清平樂
作者：陳師道（宋）

重重疊疊。娜娜裙千襵。時樣官黃香百葉。一歲相逢兩節。曲闌繞遍芳叢。一枝作意妍穠。折得有誰相憶，卻須還與秋風。
南鄉子
作者：陳師道（宋）

風絮落東鄰。點綴繁枝旋化塵。關鎖玉樓巢燕子，冥冥。桃李摧殘不見春。流轉到如今。翡翠生兒翠作衿。花樣腰身官樣立，婷婷。困倚闌干一欠伸。
南鄉子
作者：陳師道（宋）

亂蕊壓枝繁。堆積金錢鬧作團。晚起塗黃仍帶酒，看看。衣剩腰肢故著單。薄瘦卻禁寒。牽引人心不放闌。擬折一枝遮老眼，難難。蝶橫蜂爭只倚闌。
臨江仙
作者：陳師道（宋）

曲巷斜街信馬，小橋流水誰家。淺衫深袖倚門斜。只緣些子意，消得百般誇。粉面初生明月，酒容欲退朝霞。春風還解染霜華。肯持鴛綺被，來伴杜家花。
蝶戀花
作者：陳師道（宋）

九里山前千里路。流水無情，只送行人去。路轉河回寒日暮。連峰不許重回顧。水解隨人花卻住。衾冷香銷，但有殘妝汙。淚入長江空幾許。雙洪一抹無尋處。
西江月
作者：陳師道（宋）

淺色千重柔葉，深心一點嬌黃。只消可意更須香。好個風流模樣。玉蕊今誰攀折，詩人此日淒涼。正須蠻素作伊涼。與插釵傍鬢上。
洛陽春・一落縈
作者：陳師道（宋）

素手拈花纖軟。生香相亂。卻須詩力與丹青，恐俗手、難成染。一顧教人微倩。那堪親見。不辭紫袖拂清塵，也要識、春風面。
菩薩蠻
作者：陳師道（宋）

清詞麗句前朝曲。使君借與燈前讀。讀罷已三更。寒窗雨打聲。應憐詩客老。要使情懷好。猶有解歌人。尊前未得聽。
木蘭花減字・減字木蘭花
作者：陳師道（宋）

清愁疊積。更莫遲留春酒逼。吹面和風。梅信新來一線通。危樓曉望。雪滿群山開畫障。目斷瑤川。同憑闌干意幾般。
卜算子
作者：陳師道（宋）

梅嶺數枝春，疏影斜臨水。不借芳華只自香，嬌面長如洗。還把最繁枝，過與偏憐底。拭傍鸞臺仔細看，何似丹青裡。
漁家傲
作者：陳師道（宋）

一舸姑蘇風雨疾。吳箋滿載紅猶溼。色潤朝花光觸日。人未識。街南小阮應先得。青入柳條初著色。溪梅已露春訊息。擬作新詞酬帝力。輕落筆。黃秦去後無強敵。
少年遊
作者：陳師道（宋）

御園果子壓枝繁。看看分摘無緣。團沙弄雪，勞心費手，不肯暫時圓。賽神舊願心兒有，終了待、幾時還。芍藥梢頭，紅紅白白，一種幾千般。
南鄉子
作者：陳師道（宋）

嫋娜破瓜餘。豆蔻梢頭二月初。眾裡腰肢遙可識，應殊。暗裡猶能摸得渠。醉側不須扶。喚作周家行畫圖。背立欠伸花絮底，知無。未信丹青畫得如。
木蘭花減字・減字木蘭花
作者：陳師道（宋）

今年百五。風日清明塵不舉。紫袖紅陳。三節煙花次第春。來輿去馬。千念一空春事謝。白下門東。誰見初楊弄晚風。
踏莎行
作者：陳師道（宋）

紅上花梢，風傳梅信。青春欲動群芳競。林聲鳥語帶餘寒，江光野色開遊徑。乍雨還晴，喧寒不定。重門深院簾帷靜。又還日日喚愁生，到誰準擬風流病。
菩薩蠻
作者：陳師道（宋）

曉來誤入桃源洞。恰見佳人春睡重。玉腕枕香腮。荷花藕上開。一扇俄驚起。斂黛凝秋水。笑倩整金衣。問郎來幾時。
卜算子
作者：陳師道（宋）

搖風影似凝，帶雪香如抱。開盡南枝到北枝，不道春將老。飄颻姑射仙，誰識冰肌好。會有青綾夢覺人，可愛池塘草。
卜算子
作者：陳師道（宋）

繡幕罩梅花，莫放清香透。鑑裡朱顏歲歲移，只道花依舊。把酒問梅花，知我離情否。若使梅花知我時，料得花須瘦。
卜算子
作者：陳師道（宋）

雪暗嶺頭雲，竹冷溪邊樹。還似瀟湘縹緲人，玉骨籠香霧。月下幽香度。夢裡香魂駐。回首南枝酒半醺，寂寞無尋處。
減字木蘭花
作者：青幕子婦（宋）

清詞麗句。永叔子瞻曾獨步。似恁文章。寫得出來當甚強。
減字木蘭花
作者：張耒（宋）

個人風味。只有江梅些子似。每到開時。滿眼清愁只自知。霞裾仙珮。姑射神人風露態。蜂蝶休忙。不與春風一點香。
鷓鴣天
作者：張耒（宋）

傾蓋相逢汝水濱。須知見面過聞名。馬頭雖去無千里，酒盞才傾且百分。嗟得失，一微塵。莫教冰炭損精神。北扉西禁須公等，金榜當年第一人。
滿庭芳
作者：張耒（宋）

裂楮裁筠，虛明瀟灑，製成方丈屠蘇。草團蒲坐，中置一山爐。拙似春林鳩宿，易於□、秋野鶉居。誰相對，時煩孟婦，石鼎煮寒蔬。嗟吁。人生隨分足，風雲際會，漫付伸舒。且偷取閒時，向此躊躇。謾取黃金建廈，繁華夢、畢竟空虛。爭如且、寒村廚火，湯餅一齋盂。
風流子
作者：張耒（宋）

木葉亭皋下，重陽近，又是搗衣秋。奈愁入庾腸，老侵潘鬢，謾簪黃菊，花也應羞。楚天晚，白蘋煙盡處，紅蓼水邊頭。芳草有情，夕陽無語，雁橫南浦，人倚西樓。玉容，知安否，香箋共錦字，兩處悠悠。空恨碧雲離合，青鳥沈浮。向風前懊惱，芳心一點，寸眉兩葉，禁甚閒愁。情到不堪言處，分付東流。
秋蕊香
作者：張耒（宋）

簾幕疏疏風透。一線香飄金獸。朱闌倚遍黃昏後。廊上月華如晝。別離滋味濃於酒。著人瘦。此情不及牆東柳。春色年年如舊。
少年遊
作者：張耒（宋）

含羞倚醉不成歌。纖手掩香羅。偎花映燭，偷傳深意，酒思入橫波。看朱成碧心迷亂，翻脈脈、斂雙蛾。相見時稀隔別多。又春盡、奈愁何。
失調名
作者：張耒（宋）

水團冰浸砂糖裹。有透明角黍松兒和。
失調名
作者：張耒（宋）

菖蒲酒滿勸人人，願年年歡醉。偎倚。把合歡彩索，殷勤寄與。
失調名
作者：張耒（宋）

手把合歡彩索，殷勤微笑殢檀郎。低低告，不圖系腕，圖系人腸。
臨江仙
作者：侯蒙（宋）

未遇行藏誰肯信，如今方表名蹤。無端良匠畫形容。當風輕借力，一舉入高空。才得吹噓身漸穩，只疑遠赴蟾宮。雨餘時候夕陽紅。幾人平地上，看我碧霄中。
瑞龍吟
作者：周邦彥（宋）

章臺路。還見褪粉梅梢，試花桃樹。愔愔坊陌人家，定巢燕子，歸來舊處。暗凝佇。因念個人痴小，乍窺門戶。侵晨淺約宮黃，障風映袖，盈盈笑語。前度劉郎重到，訪鄰尋裡，同時歌舞。唯有舊家秋娘，聲價如故。吟箋賦筆，猶記燕臺句。知誰伴，名園露飲，東城閒步。事與孤鴻去。探春盡是，傷離意緒。官柳低金縷。歸騎晚，纖纖池塘飛雨。斷腸院落，一簾風絮。
鎖窗寒・瑣寒窗
作者：周邦彥（宋）

暗柳啼鴉，單衣佇立，小簾朱戶。桐花半畝，靜鎖一庭愁雨。灑空階，夜闌未休，故人剪燭西窗語。似楚江暝宿，風燈零亂，少年羈旅。遲暮。嬉遊處。正店舍無煙，禁城百五。旗亭喚酒，付與高陽儔侶。想東園，桃李自春，小唇秀靨今在否。到歸時，定有殘英，待客攜尊俎。
風流子
作者：周邦彥（宋）

新綠小池塘。風簾動，碎影舞斜陽。羨金屋去來，舊時巢燕，土花繚繞，前度莓牆。繡閣鳳幃深幾許，曾聽得理絲簧。欲說又休，慮乖芳信，未歌先咽，愁近清觴。遙知新妝了，開朱戶，應自待月西廂。最苦夢魂，今宵不到伊行。問甚時說與，佳音密耗，寄將秦鏡，偷換韓香。天便教人，霎時廝見何妨。
渡江雲
作者：周邦彥（宋）

晴嵐低楚甸，暖回雁翼，陣勢起平沙。驟驚春在眼，借問何時，委曲到山家。塗香暈色，盛粉飾、爭作妍華。千萬絲、陌頭楊柳，漸漸可藏鴉。堪嗟。清江東注，畫舸西流，指長安日下。愁宴闌，風翻旗尾，潮濺烏紗。今宵正對初弦月，傍水驛，深艤蒹葭。沈恨處，時時自剔燈花。
應天長
作者：周邦彥（宋）

條風布暖，霏霧弄晴，池塘遍滿春色。正是夜堂無月，沈沈暗寒食。梁間燕，前社客。似笑我、閉門愁寂。亂花過，隔院芸香，滿地狼藉。長記那回時，邂逅相逢，郊外駐油壁。又見漢宮傳燭，飛煙五候宅。青青草，迷路陌。強帶酒，細尋前跡。市橋遠，柳下人家，猶自相識。
荔枝香近・荔枝香
作者：周邦彥（宋）

照水殘紅零亂，風喚去。盡日測測輕寒，簾底吹香霧。黃昏客枕無憀，細響當窗雨。看兩兩相依燕新乳。樓下水，漸綠遍、行舟浦。暮往朝來，心逐片帆輕舉。何日迎門，小檻朱籠報鸚鵡。共剪西窗蜜炬。
荔枝香近・荔枝香
作者：周邦彥（宋）

夜來寒侵酒席，露微泫。舄履初會，香澤方燻，無端暗雨催人，但怪燈偏簾卷。回顧，始覺驚鴻去雲遠。大都世間，最苦唯聚散。到得春殘，看即是、開離宴。細思別後，柳眼花須更誰剪。此懷何處消遣。
還京樂
作者：周邦彥（宋）

禁菸近，觸處、浮香秀色相料理。正泥花時候，奈何客裡，光陰虛費。望箭波無際。迎風漾日黃雲委。任去遠，中有萬點，相思清淚。到長淮底。過當時樓下，殷勤為說，春來羈旅況味。堪嗟誤約乖期，向天涯、自看桃李。想而今、應恨墨盈箋，愁妝照水。怎得青鸞翼，飛歸教見憔悴。
掃地花・掃地遊
作者：周邦彥（宋）

曉陰翳日，正霧靄煙橫，遠迷平楚。暗黃萬縷。聽鳴禽按曲，小腰欲舞。細繞回堤，駐馬河橋避雨。信流去。想一葉怨題，今在何處。春事能幾許。任佔地持杯，掃花尋路。淚珠濺俎。嘆將愁度日，病傷幽素。恨入金徽，見說文君更苦。黯凝佇。掩重關、遍城鍾鼓。
解連環
作者：周邦彥（宋）

怨懷無託。嗟情人斷絕，信音遼邈。信妙手、能解連環，似風散雨收，霧輕雲薄。燕子樓空，暗塵鎖、一床絃索。想移根換葉。盡是舊時，手種紅藥。汀洲漸生杜若。料舟依岸曲，人在天角。謾記得、當日音書，把閒語閒言，待總燒卻。水驛春回，望寄我、江南梅萼。拚今生，對花對酒，為伊落淚。
玲瓏四犯
作者：周邦彥（宋）

穠李夭桃，是舊日潘郎，親試春豔。自別河陽，長負露房煙臉。憔悴鬢點吳霜，念想夢魂飛亂。嘆畫闌玉砌都換。才始有緣重見。夜深偷展香羅薦。暗窗前、醉眠蔥茜。浮花浪蕊都相識，誰更曾抬眼。休問舊色舊香，但認取、芳心一點。又片時一陣，風雨惡，吹分散。
丹鳳吟
作者：周邦彥（宋）

迤邐春光無賴，翠藻翻池，黃蜂遊閣。朝來風暴，飛絮亂投簾幕。生憎暮景，倚牆臨岸，杏靨夭斜，榆錢輕薄。晝永惟思傍枕，睡起無憀，殘照猶在亭角。況是別離氣味，坐來但覺心緒惡。痛引澆愁酒，奈愁濃如酒，無計消鑠。那堪昏暝，簌簌半簷花落。弄粉調朱柔素手，問何時重握。此時此意，長怕人道著。
滿江紅
作者：周邦彥（宋）

晝日移陰，攬衣起、春帷睡足。臨寶鑑，綠雲撩亂，未忺妝束。蝶粉蜂黃都褪了，枕痕一線紅生肉。背畫欄、脈脈悄無言，尋棋局。重會面，猶未卜。無限事，縈心曲。想秦箏依舊，尚鳴金屋。芳草連天迷遠望，寶香薰被成孤宿。最苦是、蝴蝶滿園飛，無人撲。
瑞鶴仙
作者：周邦彥（宋）

悄郊原帶郭。行路永，客去車塵漠漠。斜陽映山落。斂餘紅、猶戀孤城欄角。凌波步弱。過短亭、何用素約。有流鶯勸我，重解繡鞍，緩引春酌。不記歸時早暮，上馬誰扶，醒眠朱閣。驚飆動幕。扶殘醉，繞紅藥。嘆西園、已是花深無地，東風何事又惡。任流光過卻。猶喜洞天自樂。
西平樂
作者：周邦彥（宋）

稚柳蘇晴，故溪歇雨，川迥未覺春賒。駝褐寒侵，正憐初日，輕陰抵死須遮。嘆事逐孤鴻盡去，身與塘蒲共晚，爭知向此，征途迢遞，佇立塵沙。追念朱顏翠發，曾到處、故地使人嗟。道連三楚，天低四野，喬木依前，臨路敧斜。重慕想，東陵晦跡，彭澤歸來，左右琴書自樂，松菊相依，何況風流鬢未華。多謝故人，親馳鄭驛，時倒融尊，勸此淹留，共過芳時，翻令倦客思家。
浪濤沙・浪淘沙
作者：周邦彥（宋）

晝陰重，霜凋岸草，霧隱城堞。南陌脂車待發。東門帳飲乍闋。正拂面垂楊堪纜結。掩紅淚、玉手親折。念漢浦離鴻去何許，經時信音絕。情切。望中地遠天闊。向露冷風清，無人處、耿耿寒漏咽。嗟萬事難忘，唯是輕別。翠尊未竭。憑斷雲留取，西樓殘月。羅帶光銷紋衾疊。連環解、舊香頓歇。怨歌永、瓊壺敲盡缺。恨春去、不與人期，弄夜色，空餘滿地梨花雪。
憶舊遊
作者：周邦彥（宋）

記愁橫淺黛，淚洗紅鉛，門掩秋宵。墜葉驚離思，聽寒蜇夜泣，亂雨瀟瀟。鳳釵半脫雲鬢，窗影燭光搖。漸暗竹敲涼，疏熒照晚，兩地魂銷。迢迢。問音信，道徑底花陰，時認鳴鑣。也擬臨朱戶，嘆因郎憔悴，羞見郎招。舊巢更有新燕，楊柳拂河橋。但滿目京塵，東風竟日吹露桃。
驀山溪
作者：周邦彥（宋）

湖平春水，菱荇縈船尾。空翠入衣襟，拊輕桹、游魚驚避。晚來潮上，迤邐沒沙痕，山四倚。雲漸起。鳥度屏風裡。周郎逸興，黃帽侵雲水。落日媚滄洲，泛一棹、夷猶未已。玉簫金管，不共美人遊，因個甚，煙霧底。獨愛蓴羹美。
少年遊
作者：周邦彥（宋）

南都石黛掃晴山。衣薄耐朝寒。一夕東風，海棠花謝，樓上捲簾看。而今麗日明如洗，南陌暖雕鞍。舊賞園林，喜無風雨，春鳥報平安。
少年遊
作者：周邦彥（宋）

朝雲漠漠散輕絲。樓閣淡春姿。柳泣花啼，九街泥重，門外燕飛遲。而今麗日明金屋，春色在桃枝。不似當時，小橋衝雨，幽恨兩人知。
秋蕊香
作者：周邦彥（宋）

乳鴨池塘水暖。風緊柳花迎面。午妝粉指印窗眼。曲里長眉翠淺。問知社日停針線。探新燕。寶釵落枕春夢遠。簾影參差滿院。
漁家傲
作者：周邦彥（宋）

灰暖香融銷永晝。蒲萄架上春藤秀。曲角欄干群雀鬥。清明後。風梳萬縷亭前柳。日照釵梁光欲溜。循階竹粉沾衣袖。拂拂面紅如著酒。沈吟久。昨宵正是來時候。
漁家傲
作者：周邦彥（宋）

幾日輕陰寒測測。東風急處花成積。醉踏陽春懷故國。歸未得。黃鸝久住如相識。賴有蛾眉能暖客。長歌屢勸金盃側。歌罷月痕來照席。貪歡適。簾前重露成涓滴。
南鄉子
作者：周邦彥（宋）

晨色動妝樓。短燭熒熒悄未收。自在開簾風不定，颼颼。池面冰澌趁水流。早起怯梳頭。欲綰雲鬟又卻休。不會沈吟思底事，凝眸。兩點春山滿鏡愁。
望江南・憶江南
作者：周邦彥（宋）

遊妓散，獨自繞回堤。芳草懷煙迷水曲，密雲銜雨暗城西。九陌未沾泥。桃李下，春晚未成蹊。牆外見花尋路轉，柳陰行馬過鶯啼。無處不悽悽。
浣溪沙
作者：周邦彥（宋）

爭挽桐花兩鬢垂。小妝弄影照清池。出簾踏襪趁蜂兒。跳脫添金雙腕重，琵琶撥盡四弦悲。夜寒誰肯剪春衣。
浣溪沙
作者：周邦彥（宋）

雨過殘紅溼未飛。珠簾一行透斜暉。遊蜂釀蜜竊香歸。金屋無人風竹亂，衣篝盡日水沈微。一春須有憶人時。